b'\n_START_ARTICLE_\nUlrik II. \xc5\xbdovne\xc5\xa1ki\n_START_SECTION_\nZaokro\xc5\xbeevanje posesti\n_START_PARAGRAPH_\nDanes ni jasno ali je v \xc4\x8dasu med 1255 in 1314 deloval en sam Ulrik ali pa sta bila dva, Ulrik I. in Ulrik II. Ko leta 1255 Gebharda III. najdemo kot zastopnika \xc5\xbdovne\xc5\xa1kih, naj bi bili njegovi bratje (torej tudi Ulrik) \xc5\xa1e mladoletni. Potemtakem bi bil Ulrik II. v resnici istoveten z Ulrikom I. in naj bi bil najprej poro\xc4\x8den Ano Sternber\xc5\xa1ko, kasneje pa s Katarino Vovbr\xc5\xa1ko. Po smrti Liutpolda \xc5\xbdovne\xc5\xa1kega leta 1286 je prvenstvo pripadlo Ulriku II, njemu pa je dve leti po smrti Liutpolda vdova Marjeta, ki je izvirala iz Vovbr\xc5\xa1kih, predala rodbinsko posest (\xc5\xbdovnek, Senek, Ostrovico ter Liebenstein) ter se v drugo poro\xc4\x8dila z Ulrikom Pfannber\xc5\xa1kim.  Leta 1301 je Ulrik II. kupil \xc5\xa1e posestvo Rogatec.  Leta 1307 je Ulrik II. upravljal tudi s posestmi koro\xc5\xa1kega vojvode Henrika Gori\xc5\xa1ko-Tirolskega. Ulrik II. se je okrog leta 1300 poro\xc4\x8dil s Katarino Vovbr\xc5\xa1ko tudi sam priskrbel dru\xc5\xbeinske vezi z dinastijo Vovbr\xc5\xa1kih.  Kasneje je smrt Katarininega o\xc4\x8deta Ulrikovemu sinu Frideriku I. omogo\xc4\x8dila zdru\xc5\xbeitev vovbr\xc5\xa1kih in \xc5\xbeovne\xc5\xa1kih posesti.\n_START_SECTION_\nPovezava s Habsbur\xc5\xbeani\n_START_PARAGRAPH_\nV vojni za \xc4\x8de\xc5\xa1ko nasledstvo je Ulrik II. stopil na stran Habsbur\xc5\xbeanov. Da bi potrdil svojo zvestobo, je svoje lastni\xc5\xa1ke posesti prostovoljno predal Habsbur\xc5\xbeanom in jih takoj potem od njih prejel v fevd. S tem je bilo \xc5\xbee za Friderika I. rodbini omogo\xc4\x8deno, da je skupaj s Habsbur\xc5\xbeani mo\xc4\x8dno okrepila svoj vpliv.'